**Martfű Város Jegyzőjétől**

Martfű, Szent István tér 1. Tel: 56/450-222; Fax: 56/450-853

E-mail: titkarsag@ph.martfu.hu

**Beszámoló**

a 2015. évi belső ellenőrzési tevékenységről.

Martfű Város Önkormányzata Képviselő-testületének

2016. április 28-i ülésére

Előkészítette: Kontra Lajos irodavezető

Véleményező: Pénzügyi, Ügyrendi és Városfejlesztési Bizottság

Egészségügyi, Foglalkoztatási és Szociális Bizottság

Oktatási, Művelődési, Sport, Civil és Egyházi Kapcsolatok Bizottsága

Döntéshozatal: egyszerű többség

Tárgyalás: módja: nyilvános ülés

**Tisztelt Képviselő-testület!**

Az önkormányzatok belső ellenőrzését a Magyarország helyi önkormányzatairól szóló 2011. évi CLXXXIX. törvény, az államháztartásról szóló 2011. évi CXCV. törvény, és a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) kormányrendelet (továbbiakban Bkr.) szabályozza.

**Vezetői összefoglaló**

**A Bkr. 48.§ a) pontja alapján a belső ellenőrzés által végzett tevékenység bemutatása az alábbiak szerint:**

**A belső ellenőrzés kötelezettsége**

**Magyarország helyi** **önkormányzatairól szóló 2011. CLXXXIX. törvény** 119. § (3) bekezdése **alapján a jegyző köteles** – a jogszabályok alapján meghatározott – **belső kontrollrendszert működtetni,** amely biztosítja a helyi önkormányzatok rendelkezésére álló források szabályszerű, szabályozott, gazdaságos, hatékony, eredményes felhasználását.

A (4) bekezdés alapján **köteles gondoskodni** - a belső kontrollrendszeren belül - **a belső ellenőrzés működtetéséről**.

A helyi önkormányzat belső ellenőrzése keretében gondoskodni kell a **felügyelt költségvetési szervek ellenőrzéséről is.**

A belső ellenőrzés 2015. évben is kiemelt feladatot kapott az Önkormányzat, illetve a kapcsolódó szervek gazdálkodása tekintetében. A belső ellenőrzés közvetlenül az elsőszámú vezetőnek, a jegyzőnek van alárendelve, így támogatva a jegyző munkáját. A 2015. évi ellenőrzési feladatokról éves ellenőrzési terv készült.

**a) A belső ellenőrzés által végzett tevékenység bemutatása önértékelés alapján:**

**aa) Az éves ellenőrzési tervben foglalt feladatok teljesítésének értékelése**

Az Önkormányzat és felügyelete alá tartozó költségvetési szervek, valamint Nonprofit Kft. 2015. évi belső ellenőrzési feladatait külső erőforrás- HEXAKER KFT- igénybevételével biztosították.

A Képviselőtestület 222/2014. (XI. 27.) Ö. határozatával elfogadott 2015. évi belső- és felügyeleti ellenőrzési munkatervben az alábbi belső ellenőrzési feladatok kerültek meghatározásra:

|  |  |  |  |  |
| --- | --- | --- | --- | --- |
| **ellenőrzés tárgya** | **ellenőrzési időszak** | **ellenőrzési napok száma** | **ellenőrzés típusa** | **ellenőrzött szerv megnevezése** |
| az intézménynél működő pénztár ellenőrzés | 2015.01.01.-a vizsgálat időpontjáig | 2 | szabályszerűségi, pénzügyi | Martfű Város Polgármesteri Hivatala |
| az intézménynél a számlázás, hátralékállomány ellenőrzése | 2015.01.01.-a vizsgálat időpontjáig | 2 | szabályszerűségi, pénzügyi | Martfűi Városfejlesztési Nonprofit Kft. |

**Az ellenőrzések célja:**

* az intézménynél működő pénztár napi zárás és bizonylatok alaki illetve jogszabályi megfeleltetése,
* az intézménynél a bérleménydíj, hulladékszállítási díj számlázásának ellenőrzése, valamint a hátralékállomány vizsgálata.

**ab) a bizonyosságot adó tevékenységet elősegítő és akadályozó tényezők bemutatása**

A belső ellenőrzési feladatok ellátását a HEXAKER KFT ellenőre végezte el, aki a Bkr.24§-ban meghatározottak szerinti végzettséggel rendelkezik. Az államháztartásról szóló 2011. évi CXCV. törvény 70. § (5) bekezdésének megfelelően a belső ellenőrzést végzők nyilvántartásában szerepel.

A Hexaker Kft nevében eljáró belső ellenőr regisztrációs számmal rendelkezik.

Képzettsége, gyakorlata a költségvetési szervek belső kontrollrendszeréről és belső ellenőrzéséről szóló 370/2011. (XII.31.) Kormányrendelet 24. §-ában előírtaknak megfelel.

A Nemzeti Adó-és Vámhivatal Képzési, Egészségügyi és Kulturális Intézete által kiadott tanúsítványa szerint az ÁBPE – továbbképzés I. szakmai továbbképzés - vizsgával záródó – követelményeit a jogszabálynak megfelelően 2008. évben teljesítette.

Teljesítette továbbá 2014. évben az ÁBPE – továbbképzés II. - 2 évente kötelező - szakmai továbbképzés követelményeit „államháztartási számvitel” témakörben, melyről a tanúsítványa szintén rendelkezésre áll, a következő továbbképzési kötelezettséget 2016. évben kell teljesíteni.

Magánszemélyként részt vett a könyvvizsgálók kötelező és szabadon választott képzésein.

**ac) tanácsadói tevékenység bemutatása**

Dokumentált tanácsadói tevékenység 2015. évben nem történt, de tanácsadói jelleggel volt egyeztetés a megváltozott gazdálkodási környezet gyakorlati problematikájáról, a helyes gyakorlat kialakításáról.

**ad) A belső ellenőrzési egység és a belső ellenőr szervezeti és funkcionális** **függetlenségének biztosítása**

A belső ellenőrzési feladatellátás a HEXAKER Kft. belső ellenőre által valósult meg, ezáltal biztosítva a feladatköri és szervezeti függetlenséget.( Bkr.18-19.§)

**Összeférhetetlenségi esetek**

A belső ellenőrzés során összeférhetetlenségi eset nem fordult elő. A Hivatalnál a jegyző, polgármester és a belső ellenőr között nézetletérés szakmai konfliktus nem merült fel.

**A belső ellenőri jogokkal kapcsolatos esetleges korlátozások bemutatása**

A belső ellenőrzés során a Bkr. 25.§ a)-e) pontjaiban megfogalmazott jogosultságokkal kapcsolatos problémák, korlátozások nem történtek.

**A belső ellenőrzés végrehajtását akadályozó tényezők**

A belső ellenőrzés végrehajtását akadályozó tényező nem volt. Az ellenőrzések fontosabb megállapításai tekintetében a jegyző és az intézményvezető( ügyvezető igazgató) átvették a jelentéseket, amelyről a polgármester is értesült.

**Az ellenőrzések nyilvántartása**

Az elvégzett belső ellenőrzésekről a Bkr. 50. § szerinti nyilvántartás vezetése, valamint az ellenőrzési dokumentumok megőrzése, illetve a dokumentumok és adatok szabályszerű, biztonságos tárolása a HEXAKER kft Irodáján, illetve a Martfű Polgármesteri Hivatalnál történik. A Hivatal a belső ellenőrzés jelentéseit papír alapú formában tartja nyilván.

**Az ellenőrzési tevékenység fejlesztésére vonatkozó javaslatok**

Az ellenőrzés célja a hiányosságok, kockázatok feltárása az ellenőrzött folyamatok működésének javítása érdekében, valamint a vizsgálatok során folyamatos feladatként jelen van a rendszer fejlesztése.

**b) a belső kontrollrendszer működésének értékelése ellenőrzési tapasztalatok alapján:**

Az elmúlt évben elvégzett belső ellenőrzésről, az ellenőrzési jelentés részletes megállapításairól a következő pontban adunk tájékoztatást a Képviselő-testületnek, mely részletes értékelést mutat a belső kontrollrendszer működéséről.

**ba) a belső kontrollrendszer szabályszerűségének, gazdaságosságának, hatékonyságának és eredményességének növelése, javítása érdekében tett fontosabb javaslatok**

**Az ellenőrzések összefoglalója:**

**1. A Martfű Város Polgármesteri Hivatalánál „ A 2015. 01.01-től 10.31-ig a pénztári napi zárás és bizonylatok alaki , illetve jogszabályi megfeleltetése” témakörben lefolytatott vizsgálat**

Ellenőrzés megvalósulásának ideje: 2015. 11. 19 – 2015. 11.24.között. 2 ellenőrzési nap felhasználásával

Ellenőrzési időszak: 2015. 01. 01-től a vizsgálat időpontjáig

**A Polgármesteri Hivatal pénzkezelő helyén történt ellenőrzés során az alábbiakat állapítottuk meg:**

* A számviteli bizonylatok az előírt alaki és tartalmi követelményeknek megfelelnek
* Szigorú számadású kötelezettség alá vont nyomtatványok kezelésére vonatkozó szabályokat a belső szabályzatokban rögzítették, a kialakított nyilvántartás megfelelő volt
* A pénztári nyilvántartások teljes és zártkörű rendszerének, a bizonylati és okmányfegyelemnek a vizsgálatát a szúrópróbaszerűen kiválasztott 2015. április és október havi bizonylatok alapján végeztük el, melynek során hiányosságot nem tapasztaltunk.
* A pénztárrovancs eltérést nem mutatott ki.

Az ellenőrzési jelentésben foglaltakat a jegyző tudomásul vette, arra észrevételt nem kívánt tenni.

**2. Martfű Város Önkormányzata megbízásából ”A** **Martfűi Városfejlesztési Nonprofit KFT-nél**

**a bérleménydíj, hulladékszállítási díj számlázásának ellenőrzése, valamint a hátralékállomány vizsgálata” témakörben lefolytatott belső ellenőrzés**

Ellenőrzés megvalósulásának ideje: 2015. 11. 19. – 2015. 12.04.között. 2 ellenőrzési nap felhasználásával

Ellenőrzési időszak: 2015. 01. 01-től a vizsgálat időpontjáig

**A** **Martfűi Városfejlesztési Nonprofit Kft.-nél történt ellenőrzés során az alábbiakat állapítottuk meg:**

**Az önkormányzat a vizsgált két üzletág díjazási, eljárási szabályairól az alábbi rendeleteket alkotta meg:**

* a hulladékgazdálkodási közszolgáltatásról a 9/2014.(IV.9.) Ök. rendelet és módosítása,
* az önkormányzati tulajdonú lakások és helyiségek bérletéről a 36/2011.(XII.16.) ÖK rendelet és módosításai.

**A Martfűi Városfejlesztési Nonprofit KFT-nél a számlázás és a hátralék kezelés területére vonatkozó megállapítások:**

* A kiszámlázások szúrópróbaszerű ellenőrzésénél a felszámított díjak az önkormányzati rendeletekkel összhangban voltak.
* A Nonprofit Kft-nél a pénzügyi-gazdálkodási szabályzatok többsége 2013. 01.01-i hatállyal elkészült.
* Mindkét üzletágnál a 2015. 01.01-i állapothoz viszonyítva főként a lakossági partnereknél nőtt a tartozás állomány

**Javaslatként a belső ellenőrzési jelentés az alábbiakat tartalmazza:**

* A Nonprofit Kft Szervezeti és Működési Szabályzatának összeállítását és a Képviselő-testület elé terjesztését.
* A jóváhagyott SZMSZ-ben előírt, de még hiányzó szabályzatok elkészítését, illetve a meglévők aktualizálását, kiegészítését.
* Az ingatlan 2015. szeptember 30-i, illetve a hulladék 2015.október 31-i hátralék állományának csökkentése érdekében további behajtási intézkedések haladéktalan végrehajtását, főként a jelentős összegű tartozás állományoknál.
* A szervezeti és a munkaköri feladatok változásával összefüggésben a pénzügyi dolgozók munkaköri leírásának aktualizálását, módosítását, a pénztári felelősség vállalási nyilatkozatok pótlását.
* A 2015.december 31-i vevői állományok analitikai és főkönyvi egyeztetésének végrehajtását.

Az ellenőrzési jelentésben foglaltakat a jegyző tudomásul vette, arra észrevételt nem kívánt tenni.

**bb) a belső kontrollrendszer öt elemének értékelése**

**1./ Kontrollkörnyezet:**

A kontrollkörnyezet az irányelveket, az eljárásokat és a különböző szabályzatokat foglalja magába.

**2./ Kockázatkezelés:**

Az adott szervezet, adott terület kockázatának azonosításáért az adott terület vezetője a felelős, az önkormányzatra és költségvetési szerveire vonatkozó kockázatkezelési szabályzat összeállításáért a Jegyző felelős. Az éves ellenőrzési tervek összeállítását kockázatelemzés is megelőzte 2015.évre, melyet a 222/2014. (XI. 27.) Ö. határozattal elfogadott előterjesztés tartalmaz.

**3./ Kontrolltevékenységek:**

A kontroll tevékenységek azok a szabályozások és eljárásrendek, amelyek biztosítják, hogy a vezetés által megfogalmazott célokat és elvárásokat a költségvetési szervek érintett területein megértsék. A kontrolltevékenységek a folyamatba épített előzetes és utólagos vezetői ellenőrzés keretében fejtik ki hatásukat.(FEUVE). A belső szabályzatok felülvizsgálata a pénzügyi- gazdasági területre vonatkozóan 2014. évben valósult meg.

**4. Információ és kommunikáció**

Az alkalmazottak a munkájuk végzéséhez szükséges információkhoz maradéktalanul és időben hozzáférhetnek mind az önkormányzati hivatalban, mind a költségvetési szerveknél.

A külső partnerekkel folytatott horizontális és vertikális kommunikáció alapvető szabályai működnek.

**5./ A szervezeti célok megvalósításának monitoringja:**

A jogszabályi előírás alapján minden költségvetési szervnek ki kell alakítania egy olyan monitoring rendszert (vezetői információs rendszert), amelynek alapján a szervezet valamennyi tevékenységének minden szakasza értékelhető, és megfelelő jelzést ad a szükséges intézkedések meghozatalára.

**Intézkedési tervek megvalósítása**

A javaslatok érvényesítésére a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Kormányrendelet 45. §.(1)-(3) bekezdései értelmében a belső ellenőri jelentés záradékában a jegyző 8 napon belül intézkedési terv készítésére és a szükséges intézkedések foganatosítására tett nyilatkozatot.

Határozati javaslat:

Martfű Város Önkormányzata Képviselő-testületének

**……./2016. (……..) határozata**

**a 2015. évi belső ellenőrzési tevékenységéről**

Martfű Város Önkormányzatának Képviselő-testülete a helyi önkormányzatokról szóló 2011. évi CLXXXIX. törvény, az államháztartásról szóló 2011. évi CXCV. törvény és költségvetési szervek belső ellenőrzéséről szóló 370/2011. (XII.31.) kormányrendelet alapján az alábbi határozatot hozza:

A Képviselő-testület megtárgyalta az önkormányzat 2015. évi belső ellenőrzési tevékenységéről szóló beszámolót, melyet elfogad.

Erről értesülnek:

1. Jász-Nagykun-Szolnok Megyei Kormányhivatal
2. Valamennyi képviselő helyben

Martfű, 2016. április 18.

Szász Éva

jegyző

Látta: Dr. Papp Antal

polgármester